**บทที่ 7**

**การทบทวนการบริหาร (Management Review)**

เนื้อหาในบทนี้จะกล่าวถึงข้อกำหนดที่ 4.7 การทบทวนการบริหาร (Management Review) และแนวทางการปฏิบัติในการพัฒนาต่อยอดจากการจัดการพลังงานตามกฎหมายสู่มาตรฐานสากล รวมทั้งตัวอย่างเอกสารที่จำเป็นเพื่อนำไปประยุกต์ใช้ให้สอดคล้องกับข้อกำหนดดังกล่าว

**แนวทางการปฏิบัติตามข้อกำหนด 4.7 การทบทวนการบริหาร (Management Review)**

1. ควรจัดทำระเบียบปฏิบัติงาน เรื่องการทบทวนการบริหาร เพื่อแสดงขั้นตอนและผู้รับผิดชอบในการดำเนินการ ตลอดจนกำหนดช่วงเวลาในประชุมการทบทวนของฝ่ายบริหาร เช่น ประชุมทุก 6 เดือนหรือปีละ 2 ครั้ง เป็นต้น

**ตัวอย่าง ระเบียบปฏิบัติงาน “เรื่องการทบทวนการบริหาร” แสดงในภาคผนวก จ.1**

***หมายเหตุ*** *: หากมีระเบียบปฏิบัติงานเรื่องการทบทวนการบริหาร ที่จัดทำไว้ในระบบ ISO 9001   
หรือ ISO 14001 สามารถนำมาทบทวนใช้ได้โดยไม่จำเป็นต้องออกเป็นระเบียบปฏิบัติงานใหม่*

2. ผู้บริหารสูงสุดควรทำหน้าที่เป็นประธานในการประชุมทบทวนการบริหาร เพื่อตัดสินใจและสั่งการเรื่อง ต่าง ๆ ได้อย่างมีประสิทธิผล

3. ประเด็นนำเข้าในการทบทวนการบริหาร ควรมีข้อมูลรายงานในการประชุมดังนี้

a) ติดตามการดำเนินการต่าง ๆ จากการทบทวนการบริหารครั้งที่ผ่านมา:

ผู้บริหารสูงสุดจะต้องสอบถาม ติดตามความก้าวหน้าของการดำเนินการต่าง ๆ จากผู้รับผิดชอบ  
ที่ได้มอบหมาย (โดยดูจากรายงานการประชุมครั้งที่ผ่านมา)

b) ทบทวนนโยบายพลังงาน:

ผู้เข้าประชุมต้องร่วมกันทบทวนนโยบายพลังงาน ว่าต้องการจะเปลี่ยนแปลงเพิ่มเติมหรือแก้ไข  
ในประเด็นใดหรือไม่ เพื่อให้สอดคล้องกับการดำเนินงานขององค์กร

c) ทบทวนสมรรถนะด้านพลังงานและตัวชี้วัดสมรรถนะด้านพลังงาน (EnPIs) ที่เกี่ยวข้อง:

EnMR หรือผู้ที่ได้รับมอบหมาย จะต้องรายงานผลของสมรรถนะด้านพลังงานและ EnPIs (เทียบกับ Energy Baselines ตามความเหมาะสม) ในช่วงเวลาที่ผ่านมา เช่น ค่า EnPIs ของเครื่องจักรอุปกรณ์ที่มีนัยสำคัญต่าง ๆ เป็นต้น รวมทั้งสาเหตุที่ทำให้เกิดความผิดปกติของสมรรถนะด้านพลังงานและ EnPIs (ควรรายงานในรูปของกราฟเพื่อให้เข้าใจง่าย)

d) ผลการประเมินความสอดคล้องกับกฎหมายและการเปลี่ยนแปลงกฎหมายและข้อกำหนดอื่น ๆ  
ที่เกี่ยวข้องกับองค์กร:

EnMR หรือผู้ที่ได้รับมอบหมาย จะต้องรายงานผลการประเมินความสอดคล้องกับกฎหมาย และการเปลี่ยนแปลงกฎหมายและข้อกำหนดอื่น ๆ ที่เกี่ยวข้องกับองค์กร ซึ่งหากมีประเด็นที่ไม่สอดคล้อง ควรรายงานถึงแนวทางการดำเนินการเพื่อให้เกิดความสอดคล้องด้วย

e) ระดับของการบรรลุตามวัตถุประสงค์และเป้าหมายด้านพลังงาน:

EnMR หรือผู้ที่ได้รับมอบหมายจะต้องรายงานความก้าวหน้าของวัตถุประสงค์และเป้าหมายด้านพลังงาน ซึ่งอาจแบ่งเป็น

- ความก้าวหน้าของวัตถุประสงค์และเป้าหมายด้านพลังงาน Energy Consumption หรือ EnPIs ต่าง ๆ ซึ่งโดยทั่วไปอาจกำหนดเป็นร้อยละของปีที่ผ่านมา เช่น ลดปริมาณการใช้พลังงานลง 5% (ในทุกระดับการผลิต) เทียบกับปีที่ผ่านมาภายในปี 2560

- ความก้าวหน้าของวัตถุประสงค์และเป้าหมายย่อยตามที่กำหนดในแผนปฏิบัติการแต่ละแผน เช่น ผลประหยัดของแต่ละแผนงานเป็นไปตามที่คำนวณไว้หรือไม่ หรือมีปัญหาอุปสรรคใดบ้างในการปฏิบัติ

f) ผลการตรวจประเมินระบบการจัดการพลังงาน:

EnMR หรือผู้ที่ได้รับมอบหมายจะต้องรายงานผลการตรวจประเมินระบบการจัดการพลังงาน  
ทั้งจากการตรวจประเมินภายในและจากการตรวจประเมินภายนอกโดยผู้ให้การรับรอง เช่น จำนวนและรายละเอียดของข้อบกพร่องหรือข้อสังเกตที่พบจากการตรวจประเมิน ตลอดจนหน่วยงาน  
ที่รับผิดชอบข้อบกพร่องหรือข้อสังเกตดังกล่าว

g) สถานะของการปฏิบัติการแก้ไขและการปฏิบัติการป้องกัน:

EnMR หรือผู้ที่ได้รับมอบหมายจะต้องรายงานจำนวนข้อบกพร่องที่เกิดขึ้นหรือมีแนวโน้มจะเกิดขึ้นในระบบการจัดการพลังงานที่ได้รับการร้องขอให้มีการปฏิบัติการแก้ไข (Corrective Action Request “CAR”) หรือการปฏิบัติการป้องกัน (Preventive Action Request “PAR”) และได้มีสถานะของการดำเนินการไปแล้วอย่างไร

h) สมรรถนะด้านพลังงานที่คาดการณ์ไว้สำหรับช่วงเวลาถัดไป:

EnMR หรือผู้ที่ได้รับมอบหมายจะต้องชี้แจงให้ทราบถึงสมรรถนะด้านพลังงานที่คาดการณ์ไว้สำหรับช่วงเวลาถัดไป (อาจเป็น 3 เดือน 6 เดือนหรือ 1 ปี ตามความเหมาะสม) โดยอาจประเมินจากตัวเลขการพยากรณ์ยอดผลิต การขยายกำลังการผลิต การปรับปรุงหรือเปลี่ยนแปลงกระบวนการผลิต การเปลี่ยนแปลงระบบพลังงานหรือประเภทของพลังงานที่ใช้ เป็นต้น

i) ข้อเสนอแนะในการปรับปรุง:

ผู้เข้าประชุมอาจให้ข้อเสนอแนะในการปรับปรุงระบบการจัดการพลังงานหรือการปรับปรุงสมรรถนะด้านพลังงานตามความเหมาะสม

4. เลขานุการในการประชุมจะต้องจัดทำบันทึกผลที่ได้จากการทบทวนการบริหารตามวาระประเด็นนำเข้า  
ในการทบทวน โดยต้องครอบคลุมถึงการตัดสินใจหรือการดำเนินการที่เกี่ยวข้องกับ

1. การเปลี่ยนแปลงสมรรถนะด้านพลังงานขององค์กร
2. การเปลี่ยนแปลงนโยบายด้านพลังงาน หากมีการแก้ไขเพิ่มเติม
3. การเปลี่ยนแปลงตัวชี้วัดสมรรถนะด้านพลังงาน (EnPIs)
4. การเปลี่ยนแปลงวัตถุประสงค์ เป้าหมาย หรือองค์ประกอบอื่นๆของระบบการจัดการพลังงาน  
   ซึ่งสอดคล้องกับความมุ่งมั่นในการปรับปรุงอย่างต่อเนื่อง
5. การเปลี่ยนแปลงในการจัดสรรทรัพยากร

***การพัฒนาต่อยอดจากการจัดการพลังงานตามกฎหมาย:***

*สถานประกอบการที่เป็นโรงงานควบคุมและอาคารควบคุม**สามารถดำเนินเช่นเดียวกับ ขั้นตอนที่ 8 การทบทวน วิเคราะห์ และแก้ไขข้อบกพร่องของการจัดการพลังงานตามกฎหมาย แต่ต้องพิจารณาในเรื่องประเด็นนำเข้าในการทบทวนการบริหาร และผลที่ได้จากการทบทวนบริหาร ให้ครอบคลุมตามข้อกำหนด โดยในการจัดการพลังงานตามกฎหมายให้มีการเผยแพร่ผลการทบทวนการจัดการพลังงานนี้ต่อคนในองค์กรให้ทราบโดยทั่วไปด้วย*